**imaginile în care mă caut...**

*Teodor Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

mama

s-a dus să adune câteva ierburi

să le așeze în mănunchi

sub grindă

să poarte de belșug și de noroc...

nu mai are cum să ajungă la cină

de va veni târziu

pe întuneric

îmi va pune mâna în poală

și-mi va sprijini somnul

până dimineață

când liniștea spartă

de întâiul cântat al cocoșului

îi va reconstitui chipul

o lumină va țâșni din

răsăritul târziu

separându-i chipul de umbră

și va pleca cu Dumnezeu

tata

s-a dus și el

într-o dimineață pe la patru

cu merindea sub braț și

o fotografie învelită într-un ziar

și nu s-a mai întors

o fi vrând să se întâlnească

cu mama

la capăt de drum

unde se odihnesc sufletele

aș fi vrut să știe și mama

că am mai crescut

și că-i seamăn mult

că o duc bine și că

mi-am cumpărat un cal

ar fi bine să vadă cum îl mângâi

și mă joc lângă lăstarul ieșit din scorbura

nucului sub care

bunicul trăgea cu sete dintr-o pipă cumpărată

de la târgul din Dobrești

și cum o aștept

seara

la capătul uliței

și privesc spre sat

până când văd cerul aplecându-se

să sărute pământul de

noapte bună...

sunt singur acum

ștergarul alb

în care

mi-am uitat copilăria -

singurul suvenir de la mama

îl port la piept

și mă prefac uneori

că o văd

ținându-mi capul pe genunchi...

cu firul tors din lacrimi

coase cerul de marginile pământului

ca să nu-mi fie frig...

ca un fluture agățat de noapte

o să colorez cu privirea

cele două imagini

între care mă caut

tată - mamă

noapte bună!